作者:貫休
標題:聞王慥常侍卒三首
內容:世亂君巡狩，清賢又告亡。星辰皆有角，日月略無光。金柱連天折，瑤階被賊荒。令人轉惆悵，無路問蒼蒼。宗社運微衰，山摧甘井枯。不知千載後，更有此人無。政入龔黃甲，詩輕沈宋徒。受恩酬未得，不覺只長籲。儻在扶天步，重興古國風。還如齊晏子，再見狄梁公。棠樹梅溪北，佳城舜廟東。誰修循吏傳，對此莫匆匆。